1Iho etei neha, “Iho fi ham vab labe Alat iba faki beom vabak,” lahame ozobohudi neàdi keàtet tuhuda totbaho im am bak. Lahana dam totbaho labe neha, “Fihao? Fiham vabao?” lahame ozome neàdehe vab dam ehe bak. Labihàmu iho ame dam laba gi labihasu vou faodale. Kehàm vabna a meia bisi neo vi ootedume meedamule. A bisi gi ubu uho deeli meedam bak laba vi ozome meedamule. 2Fa gi nehadale. Umti vahi Kristus bake tu vuzehi meedam dam totbaho bak ubuda laba leo? Uho gi iuba le tào? Laham dam labe im ahu fakem vaba abo deelem bak laba ozome meedale. Abo ame dam labe im neàdem bak laba ozome deeli meedale. Ame dam labe ibi iho Kristus bake tu vuzehem bak bedem vaba abo keàtedi meedam bake labihadale. 3Um nasi Kristus labe Aho modem bak ozomale. Kristus bak niba aidam di Aho gi, “Neà bak neam tame,” lahame vimteheda Am am bak. Am ba Am ahu it deelem bak laba ozome na im meedaha vabak. Damat Aba feàtàdamnàme Aho gi ozahit Am Ai Alat Aba deelem bak laba ozome keàtedi meedaha bak. Meit Alat Vameadaha Im Toedahana laba Alat Gagu Fihasi Vimteme Oluhu Dat Boehàda labe Aho Ala bake nehi fet vameadume esuhu im ehe bak. “Damat Oba feàtàdaha di lam gi Eba feàtàdamna ozomom bak.” 4Lahame labihasu toehe bak. Alat Vameadaha Im Toedahana ahebu lam iba dam bada ahebu vahokedalo toedume esuhu bak. Ame toedaha im lam ihimo aame gagodam bak modeo, meit ame im lam iba vahokedume iho dogoit aidam bak modeo, ame bak labet modi na im iba modi geàdam di im gi ozahit keàtet meeda. Labi im ahu vabededume teudeda. Labihadam labe Alat iba fet vameadume esuhu im lam, “Ba imbodem bak,” laham bak laba iho tu vou faodam bak. Labiham bake iba toedume esuhu bak. 5Na im iba modi geàdam di Alat iba modi teudi iho gi ozahigeàmu keàtet meeda. Labi Aho iba modi im ahu vabededume teudeda. Labihasu meedam Ala laba eho im nehasu tom gagodam bak. “Ai Ala oa, Oho dam niba tau modi im ahebu vazisi vabademsu ahu vàmadi azise. Abo dam niba modi iho Kristus Yesus labe Aba Aho ozome meedam bak lamti ulohona fà ot modidase. 6Labi ame dam nibe gi vazisi vabademsu im ahuti im ahati vàmadem labe im Boehàda Yesus Kristus labe Am Ai Ala Oba, ‘Om abo feàte,’ lahame vou baedase,” laham bak laba ozome tom gagodam bak. 7Eho amu lab vameadaha im zi laba vi ozome neo uba im nehasu vameadalo modem bak. Kristus labe Aba Aho iba deeli vame Amti vou alehe bakti ulohona uho dam totbaho bake ame baket meedale. Damat ubu uho meedam bak laba vi aame Ala bake vou baedam bake labihadale. 8Uho im nidi nim laha vi ozomale. Kristus bak niba lehe bak ba gi modehe vabak. Abo im Yahudi dam bake taulo ahit lehe bak. Ala abo gagu vageiam vab Alat modem bak lam tombalelo lehe bak. Abo Alat Aho aham di iube im Yahudi dam labe im tai ahobada laba neha, “Eho Gagu Fihasi Vimteme Oluhu Dat Boehàda ba olu tame,” lahame fet vameadume vàmadi esuhu im lam, “Imbodeho,” laham bak lam tombalelo Kristus bak niba lehe bak. 9Gi Yahudi dam lamota aame faobekesi im neà bak taulo lehe vabak. Am laha Am Ai Alat Yahudi damat modem vab dam bake aame faobekesi im neà bak tau meedàmu, “Ame Yahudi damat modem vab dam labe iho laha fa Ala bake vou baedase,” lahame ame bak laba ozome lehe bak. Alat Vameadaha Im Toedahana laba Yahudi damat modem vab dam labe fa Yahudi dam bake tau Ala bake vou baedam bak lam, “Mode tame,” lahame nehi fet nasi toedume esuhu im zi ehe labe eho uba labi gagoho bak. Dat ahamda Boehàda Daud aho Ala bake nehi vameadaha im meida neha: “Im Boehàda Ala oa, eho gi Israel labe aba aho vou faat ladaha vab dam debu meiti dam debu meiti tau vahem di Om ee vousai ladeedam labe Oba vou baedam bak.” 10Labi meit Alat Vameadaha Im Toedahana laba laha neo neha: “Um Israel labe vou faat ladaha vab dam debu meiti dam debu meiti laham dam oa, im Israel labe vou faat ladaha dam nim abo Alat gi amu di iube fi hasi Am damalehe dam niba uho iba tau vahi deelehe bohu vuusdale.” 11Labi ame im meida laha neo neha: “Um Israel labe vou faat ladaha vab dam debu meiti dam debu meiti laham dam labe uho im Boehàda Ala bake, ‘Am abo feàte,’ lahame vou baedale. Gi um dam bakda ahebu ame baket meedale.” 12Labi dat ahamda Alat vameadaha im aime fa dam bake ahate vameaidahada Yesaya labe aho aham di iube Yesus ba modem im nasi fet toeme esuhu bak laha neha: “Isait vou faat ladam Dat meida labet ba diamut Israel labe aho vou faat ladam vab dam debu meiti dam debu meiti lahadam dam laba vuusu im vahokedam bak ba faasi meeda tame. Labi ame Da labe Aho fet vameadume esuhu im lam, ‘Ba imbodem bak,’ laham bak laba ame dam zi labe iho tu vou faoda tame.” Labihasu toehe im zi lam Alat Aho Yahudi damat modem vab dam bake lab ozahit deeli im neà bak meedam bak labet modi ame Alam im ahamda vou gago ledaha im zi lam ab modi imbodedaham bak. 13Imbote! Ala labe Aba Aho fet vameadume esuhu im lam Aho iba modi iho neha, “Ba imbodem bak,” laham bak laba iho tu vou faodam bak. Labihadam Ala laba eho uba vi ozome nehasu tom gagodam bak. “Ai Ala oa, dam nibe im Boehàda Yesus bake tu vuzehem labe Oho ame dam niba modi im ahu deelehe bohu vuusdale. Labi im ahu modi faheme fi goaitom vaba gi vabademsu neà esdale. Om Aha Nutabe Neàna labe fa ame dam niba modi teudi Obo Oho amu fet vameadume esuhu im lam, ‘Ba imbodem bak,’ laham bak laba vi ozome vi teudi vi teudidume tu vou faom bohu meedam bake Oho labihadale,” lahame eho Ala bake labihasu tom gagodam bak. 14Emti vahi Kristus bake tu vuzehi meedam dam oa, eho ozoha, uho fa dam totbaho bake na im meedam di gi uhumo im neà bakta meedam damat modem bak. Laham bak lam em ozobohudi neàdehe bak. Neham labe labihaha bak. Eho ozoha, Alam im imbona lam um ab ozobohudi neàdi meedamam bak. Labi laha uho ot vabdi ot vabdidam labe meia im vahokedam bak lam um laha ozobohu bak. Um gi meia im neà bakta labihasu meedam bak lam em ozobohudi neàdehe bak. 15Lahadamnàme em gi ozahit uba ladehebeat vameadaha vaba gi ahu teudi uba im meiti im meiti lahadume afoezobe neo vi vahokedam bak. Um fa vabiem bak labna zohàme, “Fà ozobohudese,” lahame eho ozahit ame im zi lam uba vi vahokedam bak. Nehaha bak. Alat Aba Aho meia ozahit deeli im neà bak meedam bak labet modi eba nehi gagu oluhu bak. 16“Em fa Kristus Yesus labe Am na modem dateli fa Yahudi damat modem vab dam laba le Am im meedale,” lahame eba gagu oluhu bak. Yahudi damat modem vab dam labe iho Kristus bake tu vuzehi meedàmu, “Alat uledi vadase,” lahame em gi damat Ala bake lomna ve vua vahudam tohedateli meedam bakti ulohona meedam labe ame Im Neàna lam ame Yahudi damat modem vab dam laba vou vameatedam bak. Alam Aha Nutabe Neàna labe Aba Aho amu neha, “Alat Aho dam nim fà vase,” lahame fet gagu fi hasi vàmadi esuhu dam lam gi dam ahamda labe iho Ala bake vou baedam di na vou li tohedate lu aho fa ve Ala bake lomna lamti uloho bak. 17Labihàmu emti Kristus Yesusti vou ali ahu vàmadehemu em Alam na modem dateli modidaha bak lam it ozom di em gi ahulat it deelehe bak. 18Em ahu ladehebeat vameadam vaba abo ahu teudi uba vameadam di em gi Kristus Aba Aho eba modi vizi eho meedahada lamota uba vameadam bak. Nehaha bak. Eho Yahudi damat modem vab dam laba le ame Im Neàna lam vahokedaha bak lamti eho meedaha bak lamti labihasu meedam labet modi ame dam labe etei Kristus bake tu vuzehi Alat gagoho im lam fa ab meedamam bak. 19Lahana eho ba gi ame bak lamota meedam labet modi ame dam labe iho ame Da Kristus labe Aba Aho meedaha Im Neàna laba tu vuzehi meedam vabak. Abo Alam Aha Nutabe Neàna labe eba laha modi vizi teudi eho damat amu aaha vabna fet aame àvodi ozobohudemna lamti damat ihimo modem biem im feàna lamti eho meedam labe ame dam labe iho ame Im Neàna laba tu vuzehi meedam bak. Eho labihasu meedam labe eho gi Kristus labe Aho meedaha Im Neàna lam ahebu kota Yerusalem labe faasi vou vameatedume fi de ledume fa bak Ilirikum laba ab vou fuham bak. 20Eho ame Im Neàna lam vou vameatedume fi dedam di ebe eho ozomda vàmtea nehamda nim modelo àhàkemda am bak. Dam amu Kristusat meedaha im aihi vaba alimda laba le ame Im Neàna lam vou vameatedume fi dedalo àhàki ozodam bak. Em ba meit amu bao zisuhu num lam eho fa neo soabo vi mom moho bak. Meit amu Alam im faasi vahokedam dam laba eho fa neo vi tau vahokedam bake em moho bak. 21Em gi Alat Gagu Fihasi Vimteme Oluhu Dat Boehàda labe Aho ba modem im lam dat ahamda Yesayat aho Alat Vameadaha Im Toedahana laba nehi fet toeme esuhu bak nim imbodelo labihadam bak. “Dam amu neha, ‘Ame Da lam amat modela?’ laham bak modi fi gatehe vab dam lam ba diamut modi ozobohudi fi gate tame. Dam amu ame Da labe Aho meedaha im lam aihi vab dam lam ba ame im lam aime ozobohude tame.” Lahame labihasu fet vameadume esuhu im lam eho modi imbodelo em gi Kristus aihi vab dam laba abo alimda laba le ame Im Neàna lam vou vameatedalo àhàki ozodam bak. 22Eho etei lab gagoho bak lam mei bak ium ahebu ame Im Neàna lam vou vameatedam labe amu uba num debu Roma laba lasome modeha gi modi moh. Labi ba neo lasome modeha neo gi modi moh. Labihadam labe uba taho lam bi bohulaleho. 23Lahana etei nim dam amu Kristusat meedaha im aihi vaba alimda abo bak zoho niba azihi dam vou vameatedume uloholeho. Labihàmu em uba laha vaba tahun duali modem zidam labe em uba ilahu lalo àhàki novaho. 24Eho etei bak Spanyol laba lalo ahu vitasu ozoda. Lahana ame bak laba lam di bak ubuda Roma labe labohotem bak. Labi ame di lam eho uba tau deelehat iddume neàdi em fa lalo modem diat uho eba tau na koena lu Spanyol bake olueo? Bak lam gi uhumo ozome modele. 25Lahana em etei nibe nasi uba num debu Roma laba lam vabak. Neham labe labihaha bak. Kristus bake tu vuzehi vahi meedam dam abo Makedonia bak lamti Akaya bak lamti laham bak behàsu laba azihi dam ihimo ozome Alam damalehe dam abo na vab dam zoho kota Yerusalem laba azihi dam laba faobekesi ilabdi vahedume dualem doi lam eho ve fa kota Yerusalem laba nasi vou le ame dam laba lolo modem bak. 27Ame kota Yerusalem dam bake vi ozome faobekesi vahedam doi lam Makedonia damti Akaya damti ihimo ozome im ahulat deeli ilabdi ame doi vahedam bak. Lahana ehemo ozoha, ame dam labe iho fa imti vahi Kristus bake tu vuzehi meedam dam abo kota Yerusalem laba azihi Yahudi dam laba ame baleà vouholo ahole ame doi vahedam bak. Nehaha bak. Ame Yahudi dam labe amu Yahudi damat modem vab dam ame bak behàsu azihi dam laba Kristus labe Aho meedaha Im Neàna lam ame dam laba vou le vameadume iba modi fi gatei iho Kristus bake tu vuzehi meedàmu ahole doi vahedam bak. 28Labihàmu eho ame damat vahehe doi lam nasi kota Yerusalem laba vou le dam labe im anekehà laba lu neàdi em fa kota Yerusalem vou esmozi fa Spanyol bak laba lalo modem di labe uba num debu Roma labe tau azibe neo la tame. 29Labi eho ozom, eho uba laba lafusi tau aidam di labe Kristus eba modi vizi teudi eho fa neo uba im neà bak duana vi modidume esu tame. 30Emti vahi Kristus bake tu vuzehi meedam dam oa, imti im Boehàda Yesus Kristusti vou ali ahu vàmade. Labi Alam Aha Nutabe Neàna labe im ahu ad niba modi vizi teudehe labe ihimo ot deelida. Labihasu meedàmu eho uba nehasu ooteme gagolo mozo. Ebe ehemo it tom gagodam bak lam uho vi tau em ee gagu Ala bake mahate tom gagodale. 31Im nehasu tom gagodale. Uho eho Yudea bake lam diat ame Yahudi dam lam abo Kristus labe Aho meedaha Im Neàna laba tu vuzehi meedaha vab dam labe eba beom bake, “Alat soat vatohele,” lahame Ala bake mahate tom gagodale. Labi laha eho kota Yerusalem laba lafusi ame vamatehe doi lolo modem di, “Ame Alam damalehe dam labe iho deelehat uledi gut vale,” lahame uho Ala bake mahate tom gagodale. 32Labiham labe Alat uledemta em gi ahu deelehat uba lafum bak. Labi laha em uba lafum di uho em lehemu em ahu gut vabedeme teudeda. Labiham bake uho Ala bake mahate tom gagodale. 33Eho uba vi ozome Ala abo mei ahu ad laba modi faheme fi goaitom vaba gi vabademsu bohu vuusdam Ala laba nehasu tom gagodam bak. “Ai Ala oa, oho Roma dam ahebu laba tau gi neà bak bohu meedale. Gi labihasu meedale,” lahame eho Ala bake tom gagodam bak.
ace_Latn